b'\n_START_ARTICLE_\nAlgeopblomstring\n_START_PARAGRAPH_\nAlgeopblomstring eller sommetider algeblomstring er en hurtig stigning eller ophobning i antallet af alger eller cyanobakterier (tidligere kaldt bl\xc3\xa5gr\xc3\xb8nalger) i ferskvand eller havvand. Algeopblomstringen ses som en misfarvning af vandet p.gr. af deres pigmenter. Algeopblomstringer kan for\xc3\xa5rsage skader for b\xc3\xa5de dyr og milj\xc3\xb8 og ben\xc3\xa6vnes p\xc3\xa5 engelsk som HAB (harmful algal blooms, skadelige algeopblomstringer). Nogle konsekvenser viser sig som fisked\xc3\xb8d, at vandforsyninger bliver afsk\xc3\xa5ret og at fiskeri bliver lukket ned._NEWLINE_Kraftig algeopblomstring kr\xc3\xa6ver varme og n\xc3\xa6ringsstoffer og sker derfor herhjemme i for\xc3\xa5rs- og sommerm\xc3\xa5nederne. Det sker i varme og solrige perioder og oftest i kystn\xc3\xa6re og lavvandede omr\xc3\xa5der, hvor n\xc3\xa6ringsstoffer bliver udvasket, ofte som f\xc3\xb8lge af regnskyl, der f\xc3\xb8rer g\xc3\xb8dning fra landbrug ud i vandl\xc3\xb8b, s\xc3\xb8er og havet. Disse n\xc3\xa6ringsstoffer l\xc3\xb8ber ud i s\xc3\xb8er eller vandl\xc3\xb8b og udl\xc3\xb8ser algeopblomstring, som kv\xc3\xa6ler fisk og andre vilde dyr og planter.\n_START_SECTION_\nFarlige for mennesker og dyr\n_START_PARAGRAPH_\nSkadelige algeopblomstringer sker med alger og cyanobakterier, der indeholder toksiner eller andre skadelige stoffer, medf\xc3\xb8rende forgiftning, hudirritation og diarre, som f.eks. dinoflagellater og diatomer (se for eksempel\xc3\xa6 "Bl\xc3\xa5gr\xc3\xb8nalger" ). Af de mange aktive stoffer i cyanobakterierne kan n\xc3\xa6vnes neurotoksiner, levertoksiner, celletoksiner og hudirritanter. Man skal derfor v\xc3\xa6re opm\xc3\xa6rksom p\xc3\xa5 at algeopblomstring kan udg\xc3\xb8re en s\xc3\xa6rlig risiko for sm\xc3\xa5 b\xc3\xb8rn, der leger i vandkanten, og hunde, som drikker af vandet. Konsekvenserne af indtagelse af disse toksiner er bl.a. muskelkramper, svimmelhed, lammelser, opkastning, hjertekramper og leversvigt.\n_START_SECTION_\nDen biologiske pumpe\n_START_PARAGRAPH_\nAlgeopblomstringer er vigtige for optagelsen og transporten af CO\xe2\x82\x82 i havet og er dermed en betydningsfuld del af Jordens kulstofkredsl\xc3\xb8b.\n_START_SECTION_\nBilleder\n_START_PARAGRAPH_\nSe flere billeder her'